CELEX: C2006/086/74
Language: da
Date: 2006-04-08 00:00:00
Title: Sag T-43/06: Sag anlagt den  9. februar 2006  — Cofira SAC mod Kommissionen

8.4.2006   
            
            
               DA
            
            
               Den Europæiske Unions Tidende
            
            
               C 86/37
            
         Sag anlagt den 9. februar 2006 — Cofira SAC mod Kommissionen
   (Sag T-43/06)
   (2006/C 86/74)
   Processprog: italiensk
   Parter
   
      Sagsøger: Cofira SAC (Rousset Cedex, Frankrig) (ved advokaterne Girolamo Addessi, Leonilda Mari og Daniella Magurno)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den bøde, som er pålagt Cofira SAC, ophæves.
            
         
               —
            
            
               Bøden pålægges solidarisk alle de selskaber, der opstod i forbindelse med spaltningen af Cofira Sepso.
            
         
               —
            
            
               Bøden nedsættes.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ifølge den anfægtede beslutnings artikel 1 har nogle af virksomhederne, herunder sagsøgeren, handlet i strid med Fællesskabets konkurrenceregler i perioden mellem den 24. marts 1982 og den 26. juni 2002, idet de har deltaget i aftaler og samordnet praksis inden for sektoren for industrisække af plastik i Belgien, Tyskland, Spanien, Luxembourg og Nederlandene. Ifølge Kommissionen vedrørte de pågældende overtrædelser prisfastsættelser, iværksættelsen af fælles modeller, beregningen af priser, underopdeling af markeder, fordeling af salgskvoter, fordeling af kunder, forretninger og ordrer, samordnet indgivelse af visse bud og udveksling af individuelle oplysninger.
   Til støtte for sine påstande gør det sagsøgende selskab først og fremmest gældende, at selskabet ikke er rette adressat for beslutningen.
   Det anfører i den forbindelse, at COFIRA SEPSO — som var ét af de selskaber, mod hvem der blev iværksat undersøgelse — den 27. november 2003 blev opsplittet i tre selskaber, heriblandt det sagsøgende selskab. COFIRA SAC fortsatte således sin virksomhed efter afslutningen af de faktiske omstændigheder, som Kommissionen påtalte.
   Den anfægtede beslutning angiver overhovedet ikke, af hvilke grunde kun sagsøgeren er pålagt en bøde, selv om at alle de selskaber, som blev oprettet ved opsplitningen af COFIRA SEPSO, burde være holdt ansvarlig for den omtvistede overtrædelse.
   Beslutningen angiver heller ikke, efter hvilke retningslinjer bødens størrelse er fastsat, eftersom bøder beregnes på grundlag af omsætningen, men sagsøgeren på tidspunktet for de omtvistede omstændigheder ikke havde faktureret nogen omsætning, da selskabet ikke havde nogen.
   Endvidere har Kommissionen ikke angivet de faktiske omstændigheder, som konstateringen af overtrædelsen baseres på. Den anfægtede beslutning er nemlig som helhed baseret på den antagelse, dels at møderne mellem selskabernes repræsentanter faktisk udgjorde en handlemåde i strid med traktatens artikel 81, dels at en sådan praksis i væsentlig grad påvirkede konkurrencen. Selv om man imidlertid godtager Kommissionens beskrivelse af de faktiske omstændigheder, er den femårige forældelsesfrist udløbet.